**Θεματικός κύκλος: Μέσα Μαζικής Ενημέρωσης**

**Άγνωστο κείμενο:**

**Αύξηση του όγκου των γνώσεων και των πληροφοριών**

Η διόγκωση επίσης του πλήθους των γνώσεων και των πληροφοριών, µε τις οποίες καταιγίζεται ο σύγχρονος άνθρωπος, όχι µόνον εξαιτίας των καθηµερινών επιστηµονικών και τεχνολογικών εξελίξεων, αλλά και της ραγδαίας ανάπτυξης και κυριαρχίας στη ζωή µας των διαφόρων Μέσων Μαζικής Επικοινωνίας (ΜΜΕ), δηµιουργεί επίσης µια νέα κατάσταση, που είναι ανάλογη µε την επανάσταση της τυπογραφίας.

Τα νέα µέσα πληροφόρησης µέσω των υπολογιστών, των δικτύων και των ΜΜΕ, όπως είναι η τηλεόραση, το ραδιόφωνο, οι εφηµερίδες και τα περιοδικά, µας ανοίγουν παράθυρα στον κόσµο, στα γεγονότα, στη γνώση και τον κοινωνικό προβληµατισµό. Μας βοµβαρδίζουν µε εικόνες, όλο και περισσότερες εικόνες. Μας συνδέουν µε τον πολιτισµό άλλων χωρών, µας δείχνουν πως ζούν οι πιο «ανεπτυγµένοι» αλλά και οι πιο εξαθλιωµένοι λαοί και µας παρέχουν εµπειρία, που, µε την κατάλληλη κριτική επεξεργασία, είναι δυνατόν να µας βγάλουν από το καβούκι του εγωκεντρισµού µας.

Συγχρόνως όµως γίνονται και µέσο επηρεασµού της κοινής γνώµης µε στόχο την ικανοποίηση ποικίλων οικονοµικών και πολιτικών συµφερόντων από άτοµα που ελέγχουν ή έχουν προνοµιακή πρόσβαση στα µέσα αυτά, κατά τρόπο που µερικές φορές δε γίνεται αντιληπτός. Εκτός του ότι µας ενηµερώνουν, υπάρχει ωστόσο ο κίνδυνος να µας κατευθύνουν, να µας κοιµίσουν, να επηρεάσουν τις αντιλήψεις µας για το τι είναι σηµαντικό και τι όχι , να µας καθοδηγήσουν σε δικούς τους προσανατολισµούς. Κι αυτό γιατί η πληροφόρηση από τα ΜΜΕ ήταν πάντοτε και είναι στις µέρες µας, περισσότερο ίσως από πότε, µια µορφή εξουσίας.

Οι πληροφορίες, µε λόγια ή εικόνες , παρέχουν γνώσεις και έχουν τη δύναµη να επηρεάσουν το κοινό, προσφέρουν όµως και ευκαιρίες για ενηµέρωση, για εκπαιδευτική, κοινωνική και επαγγελµατική ανάπτυξη στα άτοµα που την έχουν ανάγκη. ∆ιότι το κλείσιµο της πληροφορίας σε απρόσιτες πηγές και κέντρα ευνοεί τους λίγους ανθρώπους, που έχουν πρόσβαση σ’ αυτές και είναι δείγµα δηµοκρατικού ελλείµµατος σε µια κοινωνία.

 Αποτελεί όµως και ευθύνη του σύγχρονου πολίτη να προσπαθεί να αναζητά ενεργά και έγκαιρα τις αναγκαίες γι’ αυτόν πληροφορίες και να αναπτύσσει τις απαραίτητες δεξιότητες κριτικής επεξεργασίας των πληροφοριών αυτών, ώστε να τις αξιοποιεί κατάλληλα και να µην πέφτει θύµα των διαφόρων µορφών στέρησης των δικαιωµάτων του, της οικονοµικής, καταναλωτικής και πολιτικής εξαπατησής ή εκµεταλλευσή του.

Αρ.Ράπτης-Αθ.Ράπτη, *Πληροφορική και Εκπαίδευση* ,Αθήνα 1999

**Ερωτήσεις:**

1. Να αποδώσετε το περιεχόμενο του κειμένου σε περίληψη 100 – 120 λέξεων, με σκοπό να ενημερώσετε τους συμμαθητές σας για το θέμα αυτό

2. Να σχολιάσετε σε μια παράγραφο 70–80 λέξεων αναπτυγμένη με αιτιολόγηση το περιεχόμενο του παρακάτω αποσπάσματος: «Το κλείσιμο της πληροφορίας σε απρόσιτες πηγές και κέντρα είναι δείγμα δημοκρατικού ελλείμματος σε μια κοινωνία» (4η παράγραφος).

3. Σε ποιο κειμενικό είδος ανήκει το πιο πάνω κείμενο; Να τεκμηριώσετε την απάντησή σας αναφέροντας δύο χαρακτηριστικά αυτού του είδους, τα οποία εντοπίσατε στο κείμενο

4. Ποια είναι τα δοµικά στοιχεία της τρίτης παραγράφου («Συγχρόνως όμως... εξουσίας») του κειµένου;

5. Ποια νοηµατική σχέση υπάρχει ανάµεσα στη δεύτερη «Τα νέα µέσα…εγωκεντρισµού» και την τρίτη παράγραφο «Συγχρόνως όµως …µορφή εξουσίας» του κειµένου και ποια διαρθρωτική λέξη το δηλώνει αυτό;

6. Να εντοπίσετε ένα **τρόπος ανάπτυξης** της τέταρτης (4η) παραγράφου του κειμένου «Οι πληροφορίες… κοινωνία». Να τεκμηριώσετε την απάντησή σας.

7. Τι δηλώνουν τα ακόλουθα **σημεία στίξης** του κειμένου:

Α) εισαγωγικά: «ανεπτυγμένοι» (2η παράγραφο)

Β) κόμματα: που, µε την κατάλληλη κριτική επεξεργασία, (2η παράγραφο)

8. Να γράψετε µια **συνώνυµη** για καθεµία από τις παρακάτω λέξεις:

ραγδαίος, παρέχω, αντιληπτός, πληροφορία, εγωκεντρισµός

9. Να γράψετε µια **αντώνυµη** για καθεµία από τις παρακάτω λέξεις:

διόγκωση, απρόσιτες, ελλείµµατος

10. Να σχηµατίσετε **προτάσεις** µε τις ακόλουθες λέξεις:

προπαγάνδα, κίτρινος τύπος, διάγγελµα, επιφυλλίδα

**Παραγωγή γραπτού λόγου**

Σε **άρθρο** 400-500 λέξεων για τη σχολική σας εφηµερίδα να αναφερθείτε στη θετική και αρνητική επίδραση που ασκεί η τηλεόραση στους νέους.